Klokken 06.05 modtog Nordjyllands Politi en anmeldelse om et dieseltyveri på Aggersundvej i Store Binderup ved Aars. En tyv var taget på fersk gerning, hvor han var i gang med at stjæle diesel fra en grusgrav. Der var angiveligt to tyve på stedet, men den ene person stak af, imens den anden blev tilbageholdt indtil politiet nåede frem. Den formodede dieselstyv blev taget med et par hundrede liter på sig og afhøres i dag af Nordjyllands Politi. Det fortæller Ted Andersen, der er vagthavende ved Nordjyllands Politi. Morgenens tyveri blev den fjerde anmeldelse af olietyverier i Nordjylland indenfor de seneste 24 timer. Tidligere slap en dieseltyv i Brønderslev af sted med cirka 1800 liter, i Tårs forsvandt omkring 1200 liter diesel, og i Dokkedal stak en dieseltyv af med cirka 2500 liter olie. Disse dieseltyverier er sandsynligvis foregået i weekenden. Nordjyllands Politi ser i øjeblikket ingen tegn på at det er den samme gerningsmand, der er på spil i regionen. TV2/Nord har tidligere fortalt, hvordan antallet af fyringsolie- og dieseltyverier er steget i Nordjylland i første kvartal i år i forhold til første kvartal sidste år.
Da en formodet dieseltyv i morges blev tilbageholdt i Store Binderup var det den fjerde anmeldelse af olietyverier indenfor blot 24 timer.